google/wiki40b huggingface dataset:
Tähe tänav

Tähe tänav on 4,1 km pikkune tänav Tartus. See algab Riia tänava ja Võru tänava ristist, kulgeb läbi Karlova ja Ropka linnaosade ning ulatub Ropka tööstusrajoonis linnapiirini.
Tähe tänavaga ristuvad Väike-Tähe tänav (paremalt), Päeva tänav (vasakult), Koidu tänav (paremalt, Päeva tänava vastas oleva majadevahelise sissesõidu kaudu), Pargi tänav (vasakult), Lootuse tänav (paremalt), Eha tänav, L. Tolstoi tänav (vasakult), Õnne tänav, Kuu tänav, Vaba tänav, Sõbra tänav, Saekoja tänav, Nigula tänav (paremalt), Purde tänav (vasakult), Alevi tänav (paremalt), Tehase tänav (vasakult), Kuru tänav (paremalt), veelkord Tehase tänav, Teguri tänav, sadama raudtee, Ropka tänav (paremalt), Ropka tee (vasakult), Aardla tänav (Tähe tänav jõuab Aardla tänava algusesse, Ropka tee ristil, ja jätkub Aardla tänava algusest sadakond meetrit edasi), Sirbi tänav (paremalt), Ropkamõisa tänav (vasakult), Sepa tänav, Ringtee.
Varem oli Tähe tänava Riia tänava poolne ots veidi Emajõe pool, Tähe tänav ristus siis Lille tänava ja Riia tänavaga ning ulatus (hiljem Struve tänavaks nimetatud osa kaudu) Tiigi tänava alguseni. Tähe tänava pikendusel asus siis Tartu Tähetorn.
Tänava nimi oli saksa keeles Sternstrasse.
Aukštaitija rahvuspark

Aukštaitija rahvuspark on Leedu vanim rahvuspark. See asub Leedu idaosas Aukštaitija kõrgustikul Ignalina, Švenčionyse ja Utena rajoonis. Rahvuspargi pindala on 40 574 hektarit. 15,5% on veekogude all, 69% katab mets.
Piirkond on tuntud bioloogilise mitmekesisuse poolest. Seal esineb 59% Leedu taimeliikidest.
Rahvuspargis on 126 järve, neist suurim on Kretuonase järv. Seal asub ka Leedu sügavaim, Tauragnase järv (60,5 m).
Rahvuspark moodustati 1974. aastal.
Peakontor asub Palūšė külas.
Täpsus ja kordustäpsus

Täpsus (accuracy) on süstemaatiliste vigade kogum. Kordustäpsus (precision) on juhuslike vigade kogum. ISO definitsiooni järgi on süstemaatiliste vigade kogum õigsus (trueness), juhuslike vigade kogum kordustäpsus (precision). Täpsus (accuracy) on kombinatsioon õigsusest ja kordustäpsusest.

Levinumad definitsioonid

Teaduses, tööstuses ja statistikas tähendab mõõtmise täpsus tema lähedust tõelisele väärtusele. Mõõdetava süsteemi kordustäpsus on muutumatutes tingimustes saadud lähedased tulemused. Teaduskeeles on täpsusel ja kordustäpsusel suur erinevus, kõnekeeles kasutatakse neid mõisteid sünonüümidena. Süsteem võib olla täpne, kuid mitte kordustäpne ning vastupidi. Näiteks, kui eksperimendis esineb süstemaatiline viga, siis suurendades proovi suurust, suureneb ka kordustäpsus, kuid täpsus ei parane. Tulemus võib olla ebatäpne või eksperiment vigane. Süstemaatilisi vigu elimineerides paraneb täpsus, kordustäpsus ei muutu.
Mõõtmissüsteem peab olema nii täpne kui ka kordustäpne ning sisaldama ka süstemaatilist hälvet, mis on põhjustatud sõltumatute muutujate poolt. Seda terminoloogiat kasutatakse ka kaudsetes mõõtmistes – arvutuslikud mõõtmistulemused on saadud vaatlustulemuste kaudu. Mõõtmistel on lisaks täpsusele ja kordustäpsusele ka resolutsioon. Resolutsioon on mõõtmiste juures väikseim muutus, mis annab vastuse. Numeroloogilises analüüsis on täpsus arvutusliku väärtuse lähedus tõelisele väärtusele. Kordustäpsus on korduvuse resolutsioon, mis on defineeritud kui kohtade arv pärast koma.

ISO 5725 terminoloogia

ISO 5725-1 järgi on õigsus ja kordustäpsus mõlemad kasutatavad, kirjeldamaks mõõtmise tõesust. Õigsus tähendab lähedust reaalsele mõõtmise väärtusele. Kordustäpsus on defineeritud kui individuaalsete tulemuste kokkulangevus. Seega, tuginedes ISO standardile, väljendab tõesus nii õigsust kui ka kordustäpsust. 
ISO 5725-1 väldib terminit süstemaatiline viga, mis on varem määratud BS 5497-1-ga, kuna sellel on palju tähendusi erinevates kontekstides.

Binaarne liigitus

Täpsust kasutatakse samuti statistilistes mõõtmistes. Selles kontekstis mõistetakse terminit selle järgi, kui hästi binaarne klassifikatsiooni test suudab tuvastada või eraldada korrektselt tingimusi. 
Täpsus väljendab tõesete tulemuste hulka. Selle alla lähevad nii õiged kui ka valed positiivsed tulemused koguvalimist. 
Teisest küljest on kordustäpsus või positiivsed ennustatavad tulemused defineeritud kui hulk õigete positiivsete väärtuste ja kõikide positiivsete väärtuste jagatisena.
Sajaprotsendiline täpsus tähendab, et mõõdetud tulemuse väärtus on täpselt sama antud väärtusega.
Tõesust saab ka defineerida läbi tundlikkuse ja spetsiifilisuse. 
Tõesuse paradoks ennustusliku analüüsi jaoks ütleb, et ennustatavad suurused, millele on antud kindel tõesus, võivad omada suuremat kaalu kui suurema täpsusega suurused. 
Veel üks kasulik suurus on tasakaalustatud täpsus, mis väldib ülehinnatud väärtusi. Tasakaalustatud täpsust väljendatakse tundlikkuse ja spetsiifilisuse aritmeetilise summana.
Darwini auhind

Darwini auhind on pila-auhind, mida antakse omaenda rumaluse tõttu elust või paljunemisvõimest ilma jäänud inimestele, kes auhinnaandjate sõnul on niimoodi parandanud inimkonna genofondi.
Auhind on nime saanud evolutsiooniteooria looja Charles Darwini järgi.
Toivo Paavle

Toivo Paavle (sündinud 30. jaanuaril 1944 Tallinnas) on Eesti tehnikateadlane.

Elulugu

Toivo Paavle on töölise poeg.
Lõpetas 1962 Tallinna 42. Keskkooli, 1974 TPI automaatikateaduskonna, tehnikamagister (1999, TTÜ), väitekiri "Faasilukksüsteemide simulaatorid: väljatöötamine ja rakendamine", 1999–2003 TTÜ doktorant, Ph.D. (tehnikateadused, 2003, TTÜ), väitekiri "System level modeling of phase locked loops: behavioral analysis and parameterization" (Tallinn, 2003). Oli 1974–98 mittekoosseisuline kaastöötaja TPI (TTÜ) automaatika ja elektroonika kateedrite ja instituutide juures, 2003–04 TTÜ elektroonikainstituudi erakorraline vanemteadur, 2004– vanemteadur.

Teadustöö

Uurimisvaldkonnad: meetodid ja vahendid adaptiivseks andme- ja signaalitöötluseks mobiilsetes seire- ja juhtimissüsteemides, sh faasisünkrolülituste modelleerimine ja rakendused biomeditsiinitehnikas. Üle 20 teadustrükise.
Ğabdulla Tuqay

Ğabdulla Tuqay (tatari keeles Ğabdulla Möxämmätğärif ulı Tuqay, vene keeles Габдулла Мухамедгарифович Тукай; 1886–1913) oli tatari luuletaja, kirjanduskriitik, esseist, tõlkija. Tuqayl oli suuri teeneid tatari keele arendamises.
Tuqay nime kannab Pärnus tegutsev kultuuriselts Pärnu ja Pärnumaa Tukaja-nimeline Tatari Kultuuriselts.
Djibouti

Keeled

Elanike emekeelteks on valdavalt somaali keel (500 tuhandel) ja afari keel (300 tuhandel). Riigikeeli on kaks – araabia keel ja prantsuse keel.

Loodus

Suurimad järved on Assali järv ja Abbe järv (kuulub osaliselt Etioopiale).
Neuroturundus

Neuroturunduse teke

Neuroturunduse termin võeti ametlikult kasutusele alles 2002. aastal, kuid teadus selle noore valdkonna taga on palju pikema ajalooga. Näiteks EEG-seade võeti kasutusele juba sada aastat tagasi, aga tükk aega olid edasiarenduste takistuseks piiratud infotehnoloogilised võimalused – andmetöötlus ei olnud veel piisavalt võimas. Kui korraks tehnoloogia kõrvale jätta, siis filosoofilises mõttes on neuroturunduse vajalikkuse juba sajandite eest sõnastanud paljud suured mõtlejad nagu David Hume ja Fjodor Dostojevski. Selleni, mida neuroteadus on avastanud viimastel aastakümnetel, on mitmed filosoofid ja kirjanikud jõudnud juba ammu – emotsioonid juhivad meie otsuseid ja me ei ole paljudest omaenda mõtetest ise teadlikud.
Neuroturunduse areng ja suurenev populaarsus on saanud võimalikuks tänu neuroteaduse kiirele arengule.

fMRI – funktsionaalne magnetresonantstomograafia

Mõõdab hapnikurikka vere liikumist ajus ning selgitab seeläbi välja, millised ajupiirkonnad teatud stiimuli mõjul aktiveeruvad. Selle meetodi tugevuseks on väga täpne ruumiline eristuvus, identifitseeritakse kindel ajupiirkond, kuid meetod on ajaliselt ebatäpne. Verevarustuse mõõtmine on kaudne meetod, seega tekib reaktsioonide ja mõõtmise vahele ajaline nihe. Seetõttu ei saa fMRI abil testida nt telereklaamide mõju igal sekundil.

EEG – elektroentsefalograafia

Mõõdab ajukoore pindmisi elektrilaineid. EEG on ajaliselt väga täpne, seetõttu saab selle abil väga tõhusalt mõõta näiteks telereklaamide mõju iga sekundi lõikes. Samas, kuna elektroodid on paigaldatud peanaha pinnale ja mõõdavad vaid aju pindmist tegevust, ei saa EEG abil infot sügavamatest ajupiirkondadest.

IAT – implitsiitsete assotsiatsioonide test

Reaktsioonikiiruse mõõtmise kaudu uurib inimeste alateadlike assotsiatsioonide tugevust.
Sisaldab ülesanded, mille raames mõõdetakse, kui kiiresti katseisik kategoriseerib positiivseid ja negatiivseid stiimuleid.

EMG – elektromüograafia

Miimika kodeerimine põhiemotsioonideks.
Kasutatakse nii tahtelise lihaspingutuste kui ka elektrostimulatsiooniga ja reflektoorselt esile kutsutud lihaskontraktsioonide tingimustes.

Emotsioonid neuroturunduses

Esmased ehk põhiemotsioonid (primary emotions): rõõm, kurbus, hirm, viha, vastikus ja üllatus. Siia alla käib ka nali ja erootika. Kliendid tellivad agentuuridel tavaliselt just põhiemotsioonidele rõhuvaid reklaame, aga need emotsioonid kestavad vaid niikaua, kuni reklaam on eetris. Tänu põhiemotsioonidele jäävad reklaamid küll hästi meelde, aga meeldejäävus ei taga alati edu. Reklaamitav toode võib ununeda, meelde jääb ainult nali. Soovitus: ära tee selliseid reklaame, kus reklaam ise on peategelane.
Tugevamad/sügavamad emotsioonid (higher-order emotions) on tunded, millele turundajad tegelikult apelleerima peaks, et mõjutada tarbijate väärtushinnanguid ja suurendada brändilojaalsust. Need emotsioonid kestavad kaua. PR ja sündmusturundus on tavaliselt kõrgemate emotsioonide tekitamisele keskendunud. Reklaamid, mis tekitavad kõrgemaid emotsioone, loovad brände.
Taipan

Levila

Taipan on levinud Põhja- ja Ida-Austraalia rannikul ja Uus-Guineas.

Mürgisus

Taipanit peetakse maailmas kolmandaks kõige mürgisemaks maoks. Enne vastumürgi sünteesimist 1956. aastal lõppesid peaaegu kõik taipanite rünnakud surmaga.
Leping (religioon)

Leping kui usuline mõiste on üks aabrahamlike religioonide – judaismi, kristluse ja islami – põhimõisteid. See lähtub Vanas Testamendis kirjeldatud lepinguist inimeste ja Jumala vahel, eelkõige Aabrahami lepingust.

Vasted eri keeltes

Lepinguks tõlgitakse tavaliselt heebrea sõna berith (ברית). Masoreetlikus piibliversioonis kasutatakse seda 264 korda. Septuagintas ja kreekakeelses Uues Testamendis vastab sellele diatheke (διαθήκη).

Teised usundid

Leping võib tähendada ka koguduse kokkulepet oma usundi alustes. Indoiraani usulises traditsioonis on Mithra lepingu hüpostaas ning valvab seega moraalsete, ühiskondlike ja inimestevaheliste suhete, sealhulgas armastuse ja sõpruse järele. Tänapäevases zoroastrismis on Mithrast saanud kohtunik, kes kaitseb lepinguid, tagades, et lepingurikkujad ei pääse taevasse
Ivo Felt

Ivo Felt (sündinud 31. oktoobril 1968 Tallinnas) on Eesti helirežissöör ja filmiprodutsent.
Ta oli üks Allfilmi  asutajaliikmeid 1995. aastal.
Nadežda Tšernobai

Nadežda Tšernobai (28. aprill 1985 Kohtla-Järve – 21. detsember 2015 Tartu) oli Eesti kunstnik.

Elulugu

Nadežda Tšernobai õppis alates 1997. aastast Jõhvi Kunstikoolis, mille lõpetas 2004. aastal. Samal aastal lõpetas ta kuldmedaliga Kohtla-Järve Ühisgümnaasiumi. Seejärel õppis ta alates 2005. aastast Tartu Ülikoolis maalikunsti erialal, kus kaitses bakalaureusekraadi 2007. ja magistrikraadi 2010. aastal ning alustas 2014. aastal doktorantuuri Läti Kunstiakadeemias. 
Tšernobai töötas Tartu Kunstikoolis maaliõpetajana, olles õpetanud joonistamist ka Tartu Kõrgemas Kunstikoolis.

Looming

Kunstiajaloolase Krista Piirimäe sõnul jõuavad Tšernobai kunstis tema isiklikud probleemid "tänu vaimukusele, siirusele ja julgusele ... vaataja hinge ning saavad üldisema ja sotsiaalsema tähenduse". Tšernobai teoseid, sh miniatuurseid akvarellakte, natüürmorte ja linnavaateid, on müüdud Tartu noore kunsti oksjonil.
Maalikunstis kasutas Nadežda Tšernobai sageli enda väljendamiseks kappaltari vormi. Tema esimene altarivormis töö "Lugu ulguvast koerast" oli väljas Eesti Kunstnike Liidu 9. aastanäitusel „Enesepaljastus“ Tallinna Kunstihoones 3. juuni – 5. juuli 2009. Töö sai palju vastukaja. Tema 2011. aasta isikunäituste sari kandis juba nime "Altarid" ning viimane, 2015. aastal avatud näitus nime "Altarid. Vol 3".
Tšernobai alustas monumentaalmaaliga tegelemist 2006. aastal, kui ta õppis vahetustudengina EKA-s. Tema sgrafiitotehnikas loodud teosed on tänaseks hävinenud, kui 2010. aastal lammutati EKA vana hoone Tartu mnt 1.
2015. aastal Tartu Ülikooli kliinikumi õendusabihaiglas koos Peeter Krosmanniga loodud sgrafiitotehnikas seinakompositsioon "Aed" tõi Tšernobaile ja Krosmannile Tartu kunstielu kõrgeima autasu, Ado Vabbe preemia.
Tšernobai paljudes teostes on tegevuskunsti elemente. Tema esimene puhas happening toimus 12. jaanuaril 2009, kui ta näituse avamisel Draakoni galeriis teostas happening'i „Lenini sümboolne äraviimine mausoleumist”. Ta lähtus tegevusmaali kontseptsioonist, kui kasutas 2009. aastal suurte paberipindade maalimisel veiseverd ja puusütt, maalimisel aga palju ka oma keha ning filmis neid protsesse. Nendest katsetamistest kasvas välja magistritöö video- ja maaliosa.

Liikmesus

Nadežda Tšernobai oli Eesti Maalikunstnike Liidu ja Tartu Kunstnike Liidu liige. Ta osales maalikunstnike rühmituses Duul.
Laimjala Vassilius Suure kirik

Laimjala Vassilius Suure kirik (ka Kahtla Vassilius Suure kirik) on EAÕK haldusalasse kuuluv õigeusu kirik Saare maakonnas Saaremaa vallas Kahtlas.

Koguduse ajaloost

Saaremaal oli 1846. aastal kõige enam usuvahetajaid Pöide luterlikus kihelkonnas. 1848. aasta kevadeks oli õigeusu kirikusse siirdunud 68,1% talurahvast, kes jagati 1846. aastal loodud Tornimäe (Jaani) ja 1848. aastal asutatud Laimjala (Kahtla) koguduse vahel. Algul peeti teenistusi üürihoonetes. 1891. aastal oli Laimjala õigeusu koguduses 2307 ja 1913. aastal 2494 liiget.

Vassilius Suure kirik

Laimjala kiriku projekteeris Riia arhitekt Heinrich Scheel tüüpprojekti järgi. Kreeka risti kujuline krohvitud viie kupliga ristkuppelkirik valmis 1873. aastal. Riia ja Miitavi ülempiiskop Veniamin (Karelin) pühitses selle Kapadookia peapiiskopi Basilius Suure auks sama aasta 1. jaanuaril. Kivikiriku katused ja tornikiivrid on kaetud plekiga. Esimene selle tüüpprojekti järgi ehitatud kirik valmis Leisis 1872. aastal. Järgmisel aastal valmis Saaremaal veel üheksa Heinrich Scheeli projekti järgi ehitatud õigeusu pühakoda. Enamik neist erines detailide ja mahu poolet. Õigeusu pühakojad mahutasid 150–300 inimest. Laimjala kirikule ehitati juurde 32 m kõrgune kellatorn 1912. aastal ja pikendati hoone läänetiiba.
Tänapäeval kasutab pühakoda EAÕK Laimjala Vassilius Suure kogudus.
Rohelserahu

Rohelserahu on Lääne maakonnas Lääne-Nigula vallas Saunja küla alal Saunja lahes asuv 0,73 hektari suurune saar (rahu). Saare rannajoone pikkus on 403 meetrit.
Rahu koordinaadid on 58° 59′ N, 23° 40′ E.
Saar kuulub Silma looduskaitseala koosseisu ja on looduskaitse all.
Viljandi muusikakool

Viljandi muusikakool on muusikakool Viljandis aadressil Carl Robert Jakobsoni tänav 16.
Kooli asutas 5. veebruaril 1945 Augustin Pung, kes oli ühtlasi ka kooli esimene direktor. Algul kandis kool nime Viljandi Lastemuusikakool. 1991 nimetati kool ümber Viljandi muusikakooliks.
Kool tegutseb 19. sajandi lõpul ehitatud Vana-Võidu mõisniku Georg von Stryki majas. Aastatel 2016-2017 läbis maja põhjaliku renoveerimise ja ümberehituse, ning avati uuesti 5. mail 2017.
Päike ja Pilv

OÜ Päike ja Pilv on Eesti kirjastus, mis annab välja lasteraamatuid. Kirjastuse peakontor asub Harju maakonnas Sauel.
Kirjastus asutati 2005.
Kirjastus korraldab koos Kultuuriministeeriumi ja Eesti Lastekirjanduse Keskusega konkurssi Põlvepikuraamat.
Venemaa Föderatsiooni Presidendi juures asuv Venemaa Rahvamajanduse ja Riigiteenistuse Akadeemia

Venemaa Föderatsiooni Presidendi juures asuv Venemaa Rahvamajanduse ja Riigiteenistuse Akadeemia (vene keeles Российская академия народного хозяйства и государственной службы при Президенте Российской Федерации) on kõrgkool Venemaal Moskvas.  
Akadeemia loodi 2010. aastal  Venemaa Valitsuse juures asuva Rahvamajanduse Akadeemia (asutatud 1977) baasil, millega liideti Venemaa Föderatsiooni Presidendi juures asuv Venemaa Riigiteenistuse Akadeemia (asutatud 1991) ja veel 12 väiksemat föderaalset riiklikku õppeasutust.
Bišumuiža mõis

Bišumuiža mõis (Bišumuiža) on mõis Lätis Riia linnas Bišumuiža asumis peahoone aadressiga Bauskas iela 147. Saksa keeles Bienenhof.
Bišumuiža mõis sai alguse aastal 1773. Esimene omanik oli Rammide aadlisuguvõsast pärinev Anna Katarina Schilder. Ta lasi mõisas elada komponist Johann Gottfried Müthelil, kes mõisas ka suri. Aastal 1786 müüsid Schilderid mõisa 3006 taalri eest Riia Suurgildi kaupmehele Karl Friedrich Hilzenile. Aastast 1810 kuulus mõis Brandenburgide suguvõsale, nende ajal (aastal 1828) märgiti mõis esimest korda Riia linna osana Riia kaardile. Aastal 1871 omandasid mõisa ettevõtjad Roeder ja Knopp, kes rajasid mitmed tööstusettevõtted, sealhulgas ka Knoppi paberivabriku. Kolm aastat hiljem liitusid mõisa omanike ringiga ka Riia kaupmehed Beythien ja Schmidt, kes hakkasid kontrollima veskis asuvat läätsevabrikut. Mõisa maad jagati kruntideks ja ettevõtted iseseisvusid. XX sajandi alguses omandasid praktiliselt mitteeksisteeriva mõisa Hebenstreitid ja Grassid, kelle kätte mõisa maad jäid kuni võõrandamiseni.
Mõisa on omanike järgi kutsutud ka Schilderhof ja Hilsenhof, läti keeles ka Brandenburgas muiža.
Mõisa klassitsistlik peahoone rajati aastal 1820, mil mõisa omanikuks oli Jakob Johann Brandenburg. Maja ehib joonia stiilis sammastega portikus. 
Mõisa kõrvalhoonete kohta on teada, et aastal 1792 oli mõisal kaks elumaja, laut, kolm talli, mida kasutati ka lautadena, kolm küüni ja tõllakuur. Ehitati veski, kuhu rajati hiljem tööstusettevõtted. Võõrandamise ajal mõisa juurde kuulunud hoonetest on säilinud lisaks peahoonele ka tall ja aedniku maja. Mõisa juurde kujunes XVIII ja XIX sajandil park, kus tänapäevani on säilinud kaks suurt tamme.
FC Elva

Ajalugu

FC Elva on asutatud 8. augustil 2000.
Karl Kirp

Karl Kirp (Karl-Bernhard Kirp) (23. august 1895 Valga – 4. mai 1930 Tartu), oli eesti ajakirjanik ja poliitik.
Õppis Valga reaalkoolis ja astus 1915. aasta sügisel Tartu ülikooli arstiteaduskonda. Hiljem vahetas selle õigusteaduskonna vastu. Vabadussõja ajal töötas algul Valga linna- ja maakonna komandandi abina ja kuna ta tundis hästi kohapealseid olusid, määrati ta Eesti-Läti piirikomisjoni. 1920. aastal võttis osa Eesti delegatsiooni sekretärina Riias toimunud esimesest Balti riikide konverentsist. Samal ajal oli ta peaministri Jaan Tõnissoni erasekretäriks. Hiljem tegutses Tartus "Postimehe" toimetuse sekretärina ja siirdus sealt edasi linnaomavalitsusse, asudes organiseerima Tartu linna statistika bürood. Üheks tema suurimaks teeneks jääb teose „Tartu" koostamise ja väljaandmise organiseerimine. Peale kopsuhaigusse haigestumist lahkus Tartu linnavalitsusest ja asus elama oma perekonna juure Petserisse, mille kliimat peeti kopsuhaigetele parimaks. Seal püüdis ta tõlkida ja toimetada mitmeid lätikeelseid teoseid eesti keelde.
Nikitin

Nikitin on venepärane perekonnanimi. Naiste nimevorm on Nikitina.
2018. aasta 1. jaanuari seisuga oli Eestis perekonnanimi Nikitin 448 mehel ja 22 naisel, nimi Nikitina 534 naisel. Perekonnanimede levikult on Nikitin 80. ja Nikitina  65. kohal.
Ameerika lehis

Ameerika lehis (Larix laricina) on heitlehine okaspuuliik männiliste sugukonnast lehise perekonnast.
Liik on levinud ida Yukonis, Kanada loodealadest kuni Newfoundlandini, aga ka lõunas USA kirdeosas Minnesotast Marylandini. Lisaks leidub Ameerika lehise isoleeritud populatsioone ka Kesk-Alaskal.

Kirjeldus

Ameerika lehis on väikese kuni keskmise suurusega boreaalne heitlehine okaspuu, mis kasvab 10–20 m kõrguseks, tüve diameeter on kuni 60 cm. Puu koor on õhuke, kuid tugev, värvuselt roosakas, mis võib allpool tunduda ka punakana. Lehtedeks on Ameerika lehisel okkad, mis on 2–3 cm pikkused ja on koondunud 10–20 kaupa puntidesse. Nende värvus on heledam rohekas-sinine, mis muutuvad sügisel erkkollaseks. Okkad kasvavad spiraalselt pikkade võrsetena. Ameerika lehis on ühesooline taimeliik. Käbid on lehiste puhul kõige väiksemad, kõigest 1–2 cm pikkused, koondunud 2–3 kaupa gruppidesse ja nad on erkpunased, mis vananedes muutuvad pruuniks. Isaskäbid kasvavad 1–2 aastastel okstel ning on kollakad. Seevastu emaskäbid on punakamad ning kasvavad 2–4 aastastel okstel, üksikud ka üle 5 aastastel okstel. Ameerika lehis kasvab tavaliselt soodes, madalsoodes, rabades ja tasastel aasadel.

Kasutus

Ameerika lehise puit on tugev ja vastupidav, aga samas hästi painduv. Seda kasutavad peamiselt kohalikud inimesed lumeräätsade ja teiste vastupidavust nõudvate esemete valmistamiseks. Globaalses mastaabis kasutatakse Ameerika lehise puitu peamiselt tselluloositööstuses, aga ka postide, mastide ehituses, töötlemata saematerjalina ja küttepuuna. Külmades piirkondades kasvatatakse Ameerika lehist ka dekoratiivpuuna. Looduses kasutatakse seda peamiselt söögiks ja pesade ehitamiseks. Okassealised toituvad sisemisest puukoorest, Ameerika jänes seemikutest ja punased oravad seemnetest.

Levila ja ökoloogia

Ameerika lehis kasvab kõige paremini niisketel happelistel muldadel ja päikesele avatud kasvukohtades. Ta talub vähest varju ning ei kasva täielikult varjulises kohas. Samuti ei talu ta linnade õhusaastet, eelistades puhast karget õhku. Ameerika lehis kasvab väga karmides kliimaoludes, samas ei kannata ta väga niisket ja kuuma keskkonda. Ta võib kasvada väga külmas, taludes külma kuni −46 °C. Mullaeelistuse osas kasvab Ameerika lehis nii mineraalirikastel orgaanilistel muldadel kui ka savistel jämedakoelistel liivapindadel. Vaid lubjakivisel pinnasel ei ole ta kohanenud kasvama. Ameerika lehis on varajane liik, olles seega üks esimesi puuliike, mis uuel soisel maastikul kasvama hakkab. Samuti on ta väga kiire kohanemis- ja paljunemisvõimega, olles ka üks esimesi puuliike, mis pärast metsapõlenguid uue kasvukoha hõivab.

Probleemid

Ameerika lehisel on väga õhuke koor ning seetõttu on ta ülivastuvõtlik haigustele, loodusmõjudele ja kahjuritele (näiteks kooreüraskid, lestad). Taime ohustavad nii putukate poolt näritud käigud, tugev tuul, üleujutused kui ka metsatulekahjud. Potentsiaalsed haigused võivad veel olla pudetõbi, roosteplekid okkal, seenhaigus ja koorevähk. Samas on mitmeaastased puud juba kohanenumad ja pole seetõttu enam väliskeskkonnamõjudele nii vastuvõtlikud.
Jaak Johanson

Isiklikku

Tema vanaisa oli kirjanik Paul Rummo.
Richard Pánik

Richard Pánik (sündinud 7. veebruaril 1991 Martinis) on Slovakkia jäähokimängija, kes mängib NHL-i klubis Arizona Coyotes ründajana paremal äärel.
Ta alustas karjääri kodumaal HC Oceláři Třinecis.
2009. aastal valiti ta NHL-i draft '​is Tampa Bay Lightningu poolt 52. valikuna. Põhja-Ameerikasse suundus ta mängima hooajal 2009–10, kuid enne NHL-is debüteerimist mängis ta kolm hooaega ainult Ontario Hockey League'i ja American Hockey League'i klubides. 2012. aastal võitis ta Norfolk Admiralsiga Calder Cupi. Lightningu meeskonnas tegi ta oma NHL-i debüüdi hooajal 2012–13.
Hooajal 2014–15 mängis ta Toronto Maple Leafsis ning seejärel kaks ja pool hooaega Chicago Blackhawksis.
Alates 2018. aasta jaanuarist mängib Pánik Coyotesi ridades.
Pánik on kuulunud Slovakkia jäähokikoondisse 2014. aasta taliolümpiamängudel ning neljadel maailmameistrivõistlustel.